પ્લાસ્ટર ઓફ પેરિસ(પીઓપી) તથા કેમિકલયુકત રંગોથી બનતી મૂર્તિઓને પાણીમાં વિસર્જન કરતા ઉદ્દભવતી પર્યાવરણીય સમસ્યાઓને મૂર્તિના ઉત્પાદનની પ્રક્રિયાના તબકકે જ અટકાવવી જરૂરી હોય તેમજ મૂર્તિઓનું વિસર્જન કરવા સંબંધી પર્યાવરણ તથા પાણીજન્ય જીવોને કોઇ નુકશાન ન થાય તે માટે પી. ઓ. પી. તથા કેમિકલયુકત રંગોથી બનેલી મૂર્તિઓ પાણીમાં વિસર્જિત ન કરવા માટે તેમજ મૂર્તિના ઉત્પાદકો મૂર્તિ બનાવવાની પ્રક્રિયા શરૂ કરે ત્યારથી જ તેઓને પ્લાસ્ટર ઓફ પેરિસ (પીઓપી)નો ઉપયોગ કરતા અટકાવી શકાય તે હેતુસર આણંદના જિલ્લા મેજિસ્ટ્રેટ દિલીપ રાણાએ ફોજદારી કાર્યરીતિ અધિનિયમ-૧૯૭૩ની કલમ-૧૪૪થી મળેલ સત્તાની રૂઇએ મૂર્તિઓની બનાવટમાં કુદરતી વસ્તુઓનો, ધાર્મિક રીતે પ્રણાલિકાગત ચીકણી માટીનો ઉપયોગ કરવા, ભઠ્ઠીમાં શેકેલી ચીકણી માટી કે પ્લાસ્ટર ઓફ પેરિસ (પીઓપી)નો ઉપયોગ ન કરવા, મૂર્તિઓની બનાવટમાં મૂર્તિઓ પાણીમાં સહેલાઇથી ઓગળી શકે તેવા બિનઝેરી કુદરતી રંગોનો જ ઉપયોગ કરવા જયારે ઝેરી કે ઉતરતી કક્ષાના રસાયણ કે કેમિકલયુક્ત રંગોની મૂર્તિને કલર ન કરવા, મૂર્તિઓની બનાવટમાં ઘાસ, લાકડા, બાંબુને બાધ નડશે નહીં, મૂર્તિઓની ઉચાઇ બેઠક સહિત ૯ ફૂટ કરતાં વધારે ન હોવી જોઇએ, મૂર્તિકારો જે જગ્યાએ મૂર્તિઓ બનાવે છે તે જગ્યાની આજુબાજુમાં ગંદકી ન કરવા, મૂર્તિકારો મૂર્તિઓનું વેચાણ થયા બાદ વધેલી ખંડિત મૂર્તિઓને બિનવારસી હાલતમાં છોડીને ન જવા, મૂર્તિની બનાવટમાં બીજા ધર્મના લોકોની લાગણી દુભાય તેવા કોઇ ચિન્હો કે નિશાનીઓવાળી મૂર્તિઓ બનાવવા, ખરીદવા તથા વેચાણ ન કરવું જેવા કૃત્યો કરવા પર પ્રતિબંધ ફરમાવતો હુકમ કર્યો છે.